Ashwin Willemse en SuperSport se paadjies skei | Maroela Media
Ashwin Willemse se kontrak met SuperSport het verval en hy sal nie weer op die kanaal verskyn nie.
Clinton van der Berg, woordvoerder van SuperSport, het dit aan Maroela Media bevestig. Van der Berg het intussen ook bevestig dat hulle nog niks van die gelykheidshof gehoor het nie. Willemse het vroeër gesê hy gaan dié hof nader.
"Ons is in verbinding met die Menseregtekommissie. Ons het adv. Vincent Maleka SC se verslag na die kommissie verwys, soos hy voorgestel het ná sy onafhanklike hersiening van die voorval." Van der Berg het gesê hulle gaan geen verdere kommentaar oor die aangeleentheid lewer nie.
Willemse het in Julie gesê hy sal wag op die verhoor van die MRK om sy "geldige pyn" te deel. Willemse het in 'n onderhoud op Talk Radio 702 en Cape Talk kortliks gepraat oor sy besluit om nie aan die bemiddelingsproses by SuperSport deel te neem omtrent konflik tussen hom en sy mede-aanbieders, Nick Mallett en Naas Botha, nie.
(Foto: Wim van der Berg)
Willemse het Mallett en Botha van rassisme beskuldig, en nadat SuperSport 'n ondersoek na die beskuldigings van stapel gestuur het, het Willemse gesê die ondersoek is "nie die gepaste forum om die kwessie te bespreek nie". Hy het daarna aangedui dat hy die gelykheidshof oor die saak gaan nader.
Maroela Media het vroeër berig Willemse het in Mei tydens 'n regstreekse uitsending uit die SuperSport-ateljee gestap ná 'n oënskynlike meningsverskil met Mallett en Botha. Dit is steeds onduidelik wat presies die voorval voorafgegaan het, maar Willemse het sy ongelukkigheid duidelik gemaak voordat hy van die stel afgestap het.